‘સારાભાઈ v/s સારાભાઈ’ના રાઇટર આતિશ કાપડિયાના પરિવારના લોકો પરથી પ્રેરણા લઈને એ સિરિયલ બનાવવામાં આવી હતી અને આ સિરિયલ હવે પાછી આવી રહી છે. લગભગ દસ વર્ષ પહેલાં બંધ થઈ ગયેલી સિરિયલ પબ્લિક ડિમાન્ડને લઈને ફરી બનાવવામાં આવી રહી છે. જોકે આ એક વેબ-સિરીઝ હશે અને એમાં ફક્ત દસ એપિસોડ બનાવવામાં આવશે. આ વિશે આતિશ કાપડિયા કહે છે, ‘દરેક કૅરૅક્ટરને એકદમ અલગ રીતે રજૂ કરવામાં આવ્યું હતું અને આ દરેક પાત્ર મારા એક્સટેન્ડેડ ફૅમિલી પરથી લેવામાં આવ્યું છે. હું મારા મગજમાં તેમની સાથે મસ્તી કરતો રહેતો અને ત્યાર બાદ સિરિયલ લખતો હતો. આ લખતી વખતે જો મજા આવતી હોય તો જ મને લાગતું કે દર્શકોને પણ એમાં મજા આવશે.’